khistorydata/jeongjo-sjw-relations huggingface dataset:
정조 17년
李書九啓曰大司憲閔台爀掌令李日運姜文會持平金復仁呂駿永呈辭執義未差監察茶時之意敢啓傳曰知道
정조 17년
趙尙鎭啓曰吏曹郞廳來言老人加資下批政事取稟傳曰當日爲之
정조 17년
傳于南公轍曰傳香承旨馳詣宗廟永寧殿奉審摘奸以來
정조 17년
趙尙鎭啓曰卽者吏曹郞廳來言政事當日爲之事命下而判書鄭昌順病不來參判沈煥之差祭參議尹行任內閣進判書卽爲牌招何如傳曰允
정조 17년
李書九以弘文館言啓曰本館上番闕直事甚未安今日政新除授玉堂待下批仍卽牌招以爲推移入直之地何如傳曰允
정조 17년
趙尙鎭以吏曹言啓曰侍從臣父閫帥父年七十人每於歲首抄啓加資事載在法典矣侍從臣父閫帥父年七十人員別單書入之意敢啓傳曰知道
정조 17년
趙尙鎭以吏曹言啓曰每年歲首老人加資朝官年八十士庶年九十人依定式一從各道狀聞擧行矣卽見慶尙監司鄭大容狀本則八九十以上人前已壽資者混同錄啓八九十以後每年加資已非法意亦近猥越該道臣不察之失推考警責只以年滿八九十應資人抄出書入之意敢啓傳曰査聞該道後更爲指一草記可也
정조 17년
有政吏批判書鄭昌順進參判沈煥之差祭參議尹行任內閣進行都承旨趙尙鎭進以高宅謙爲校理李龜雲爲副修撰洪良浩爲判義禁李泰賢爲左通禮柳頤玄爲右通禮兪漢人爲軍資正崔逵翰爲典籍司直洪秀輔今加正憲前同知徐獻修今加嘉義僉知高可賢今加嘉善以上加資事承傳前監役崔柘年八十嘉義今加資憲
정조 17년
申耆以兵曹言啓曰行司直金華鎭今陞輔國矣當爲知中樞下批而知中樞時無見窠依例作闕下批之意敢啓傳曰知道
정조 17년
兵批判書李文源病參判尹尙東入直進參議李濟萬參知柳匡天病左承旨申耆進知事單金華鎭司直成鼎鎭朴聖集金鼎國竝單付
정조 17년
李書九以戶曹言啓曰卿宰夫妻偕老人加給歲饌傳敎中此外耆堂中如有偕老人加給米肉以示尊年之意事命下矣取考漢城府元歲饌別單則耆堂前知事宋濟魯及妻嚴氏徐秉德及妻朴氏亦偕老故各歲饌米二石猪肉三斤依他例加給之意敢啓傳曰知道
정조 17년
敎全羅監司權書曰兩載西州已知著績千里南服復喜得人簡在宸心才優方面眷彼湖南一域實是國內重藩絲麻粟米之供卽京師衣食之本城池甲兵之富爲軍國緩急所需方山沿歲値歉荒政急春和之賑顧民邑日就凋弊宜須旬宣之才苟非二千石惟良曷任五十州共理惟卿器沈而厚材練且勤風儀軒昻而文之以詞翰綜理微密而濟之以周通自下僚而驟躋卿班蓋予意之有在撤邇班而歷試藩臬曾乃績之曰嘉江郡責成豈久屈於百里湖民望哺宜專任以一方玆授卿以全羅道觀察使兼兵馬水軍節度使巡察使全州府尹卿其勉恢良圖祗服寵命惟賙窮恤困之政在所當先若承流宣化之規亦豈可忽戶日增田日闢毋墜製錦之夙譽剛不吐柔不茄宜嚴考績之重典憂民重本之念予方切於正元救瘼蘇殘之治斯有望於終始其餘裁稟自有彝章於戲玉墀又辭應多逖違之戀氷操自勵毋負特畀之心汝往欽哉吾且召矣故玆敎示想宜知悉知製敎李東稷製進
정조 17년
癸丑正月初二日辰時上御春塘臺犒饋入侍時行都承旨趙尙鎭右承旨金孝建左副承旨李書九右副承旨李益運同副承旨南公轍記事官李海淸假注書鄭文始記注官承膺祚記事官洪樂游檢校直提學朴祐源原任直閣尹行任檢校直閣徐榮輔以次侍立上具翼善冠衮龍袍乘輿出交泰門崇智門由靑陽門詣春塘降輿陞座敎兵曹判書李文源曰歲首犒饋已自列聖朝每歲行之事面雖重而今番則適値齋日不得鼓樂然饋酒等節如例爲之爾等知悉此意事卿傳布于各營將卒可也兵曹判書宣傳官以班次先行參現禮上敎訓鍊大將徐有大曰今日承傳宣傳官之擧行極爲駭然此是將臣等常時不能檢飭之致實爲慨然此後申飭可也仍命書九書榻敎曰當該承傳宣傳官等事過後令訓將竝決棍十五度又命書榻敎曰宣傳官金聖和邊地擬望政官推考各班軍兵參現禮訖書九跪告行犒饋禮犒饋禮訖行司直徐有隣曰三南別下內帑錢當以別巡磨鍊而公私賑邑皆令分給乎上曰詳考前例爲之可也又命書榻敎曰全羅監司明日辭朝書九跪告禮畢上乘輿出靑陽門入交泰門還內諸臣以次退出
정조 17년
行都承旨趙尙鎭坐左承旨申耆坐右承旨金孝建坐左副承旨李書九坐直右副承旨李益運坐直同副承旨南公轍坐注書徐有聞病李海淸仕假注書鄭文始仕直事變假注書鄭馦仕
정조 17년
南公轍啓曰今初七日社稷祈穀大祭親祭祭文當爲製進藝文提學閔鍾顯待開門牌招何如傳曰允
정조 17년
金孝建啓曰臣孝建社稷祈穀大祭肄儀進去下直之意敢啓傳曰知道
정조 17년
傳于南公轍曰全羅監司留待
정조 17년
備忘記全羅監司權下直長弓一張長箭一部賜給
정조 17년
備忘記穩城都護府使金爔慶興都護府使李延郁鍾城都護府使李東善平安兵虞候趙雲衢西林僉使李元植廣梁僉使韓致瑞高嶺僉使具八柱昌洲僉使金仁澤乫坡知僉使慶來運朱乙溫萬戶金完得神方萬戶崔寅燮癈茂山萬戶張鋎防垣萬戶鄭雲世安東營將朴志泓下直各長弓一張長箭一部片箭一部筒兒一箇賜給
정조 17년
傳于南公轍曰同副承旨入侍
정조 17년
傳于申耆曰奉審承旨入侍
정조 17년
南公轍以弘文館言啓曰本館下番修撰臣宋民載以社稷祈穀大祭祭官今日議政府肄儀晝仕出去之意敢啓傳曰知道
정조 17년
李書九以兵曹言啓曰忠壯衛將孫昌軫方在昌洲鎭任所忠翊衛將韓炯亦在乫坡知鎭任所上來之間本廳番次苟艱竝改差何如傳曰允
정조 17년
癸丑正月初三日辰時上御誠正閣奉審承旨左副承旨入侍全羅監司同爲入侍時左承旨申耆左副承旨李書九右副承旨李益運同副承旨南公轍記事官李海淸記注官金良倜記事官洪樂游全羅監司權以次進伏訖上曰湖南句管堂上徐有隣湖南前道臣沈頤之入侍出榻敎良倜承命出與之偕入上敎申耆李益運曰行事精潔爲之乎耆等曰臣等依下敎祭物各別申飭務盡精潔祭官諸執事亦皆虔誠行事矣上曰全羅監司進前可也權進伏上曰江界民情邑弊近則何如蔘弊釐正之後果有實效耶曰朝家爲軫江民之弊夙宵念念在於懷保蠲減蔘貢矯盡百弊江界一邑更無爲弊之端而流散之民漸皆還集安堵樂業矣上曰還集之戶爲幾許曰前年一年之內還集之數以戶數則二千二百餘戶以人口則過萬餘口矣上曰在前富實之時爲幾戶耶頤之曰爲累萬餘戶矣上曰予於近年夙宵一念在於江民憧憧之心何嘗少弛今聞還集之數今爲萬餘口云予心之喜幸其當如何然而比於富實之時猶不如前此後則流民漸益還集一口一戶無之他之慮而俾各安堵樂業漸有復舊之效耶曰自上爲民念特恩盛惠在於恤弊保民諸般弊端皆令除祛民情皆歡欣樂業還集之數如是漸多幾何而不爲復舊乎上曰卿旣自江界還朝矣府屬諸鎭各項公費之稱以大同出自民間者不與應納戶賦一體蠲除云果然乎然則他鎭竝蠲府屬各鎭之半蠲豈無向隅之歎乎欲問於卿而處分今聞卿言果如所聞卽令廟堂申飭道伯處府屬各鎭一依道內諸鎭例一竝蠲除以耗條給其代可也上曰道內諸鎭救弊後實效果何如云耶曰關西別鎭之給耗罷斂實出恤弊保民之特恩盛惠而各鎭鎭將所用及諸般公費之終年所需俱以還穀預下當秋竝付還案而收捧者已成謬例者今此朝家所給卽壬子耗條之當排用於癸丑者而罷斂則自壬子爲始頒布於民人預用之還穀若欲盡捧則自歸斂民之科還穀之虛留公用之當斂其勢固然鎭將不得不以所劃耗條引用充報癸丑一年之所可排用者便同烏有所見甚切悶恐宜有從長變通之道故敢此仰達矣上曰有司堂上及關西前伯各陳所見可也有隣曰關西列鎭之蕩減許多還穀已是鎭民無別之惠而又有此給耗罷斂之擧意謂其間頭緖已定實效且著矣今聞江界前府使所奏當初變通時預下條之不爲念及大是欠事分付時道臣更加審察其事情論理登聞後稟處恐合事宜矣頤之曰給耗罷斂實是鎭民肉骨之惠澤而惟其生弊之源不爲之釐革則畢竟實效之未著固已慮之矣今聞江界前府使之筵奏則預下條尙未釐正將歸於斂民之科云誠如是也列鎭之弊幾何不如前而朝家莫大之惠亦不免閼而不究到今事勢不可以已成節目置之令時道臣先究弊源一一梳洗竝與預下條變通之方而論理狀聞後稟處似合事宜矣上曰依爲之近聞關西之邊民認以朝廷欺渠輩前伯洪良浩事寧不慨然乎當初使之條列狀聞出於爲民之苦心則身居承流之地不能細察詳叩以依俙疎漏之說率爾登聞將有白徵之弊者尤豈成說乎今聞江界前倅之言旣聞之後決不可一刻因仍卽令新伯曉諭後直爲釐正一體給代蠲除竝與節目陶洗謄出別具冊子狀聞事分付今筵又聞之諸鎭鎭將輩當初怯於査報之命應捧名色之當入蠲給者或減報或匿置及今特許蠲除別爲給代之時闊狹不得罷仍俱難甚至有更徵於民間之處云誠有是也殘鎭鎭將雖不足責雄鎭又或若此豈不萬萬無狀乎前伯之至今闔睫不言者大非前此申飭之本意旣遞歸姑不追勘而諸鎭中以雄鎭旣瞞報又濫徵而暋不知懼者先卽査出狀聞以爲懲一勵百示信邊氓之地仍令道伯一一親執査櫛可以還給於民間者還給與移施間從長方便劃卽一體給代後釐正於節目惟此縷縷之敎呼燭申申蓋欲免不承權輿之歎而兼爲邊民永永安土息肩之意也道伯於此雖欲不盡心對掦得乎十分銘念無若前伯之憒誤事嚴飭行會可也出擧條曰闢土開荒最爲募民之急務江界列鎭中滿浦鎭之玉洞上土鎭之麻田嶺有閑地之可墾處素稱膏沃出粟必倍非但府鎭之民隣境亦多願耕者在昔以禁標定廢郡之界或木或石到今現在蓋邊土體重自營邑不敢擅自移標至于今强過民情不得許耕至於從浦鎭之黃水德卽府境內嶺阨禁養處也略綽退標量宜開墾亦是民願所在當此釐弊募民之時玉洞北數十里地麻田嶺南七里地限慈城界特許退標黃水德嶺隘處亦爲許耕則旣不妨於採蔘之地大有利於生穀之道臣與前道臣屢次往復意見沕合擬欲一番提稟矣適有言端故敢此仰達矣上曰戶判曾經道伯亦陳所見可也頤之曰滿浦之玉洞上土之麻嶺果無妨於採蔘大有利於生穀則許民耕食非但爲募民之方亦爲實邊之政而至如從浦之嶺阨禁養法意不輕此則令道臣發遣褊裨與地方官眼同看審後開墾當否論理登聞後稟處恐合事宜矣上曰依江界前倅所奏爲之自今年起墾俾有闢土募民之實效而限年勸耕切勿徵稅又令道伯今年冬以募民實數勸耕幾許狀聞而從浦事亦依前伯所奏爲之如果合當不必狀請稟處直爲許施趁東作一齊耕播直以擧行緣由狀聞事行會可也出擧條曰江界內奴貢例以丁銀納上而近年以來丁銀至貴艱辛求貿價錢至爲三兩五六錢之多天銀則自是江州所産而價錢爲二兩五錢品則絶勝今若許以天銀土産納上則在窮殘內奴受惠誠莫大矣似有通變之道故敢此仰達矣上曰依爲之出擧條上曰湖南之飢饉無異於嶺南當此荐飢之餘賙救之策其可少忽江界治績予甚嘉尙卿須益加勤礪無負朝家委寄之意可也曰臣本以無似前後恩造去益隆摯臣敢不殫竭對揚以報萬一而顧臣才短識淺猥膺重藩畢竟僨誤臣所自知矣上曰爲補賑資有內帒別下卿須齎去均給列邑元巡外使之加巡俾示朝家別加軫念之意可也仍命宣諭訖命書傳敎曰內下三南賑資湖南則道伯旣承筵敎與別諭今日齎去而承旨一員進詣敦化門外與備局有司堂上眼同傳之嶺南湖西則以金泉察訪洪大協文備郞權差使之齎去而承旨傳致節次依湖南例爲之事知悉仍命退諸臣以次退出
정조 17년
行都承旨沈煥之齋宿左承旨徐榮輔齋宿右承旨李書九齋宿左副承旨李益運齋宿右副承旨南公轍齋直同副承旨成鼎鎭齋直注書李海淸齋宿一員未差假注書鄭文始齋直事變假注書鄭馦仕
정조 17년
藥房提調申應顯副提調趙尙鎭啓曰歲聿載新景祿滋至伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區下忱敢來問安竝此仰稟答曰知道慈殿慈宮氣候一樣卿等不必入侍矣
정조 17년
王大妃殿惠慶宮中宮殿藥房口傳問安答曰知道
정조 17년
李益運啓曰卽者中樞府錄事來言判府事金鍾秀掃墳事京畿廣州地下去云係是大臣去就敢啓傳曰知道
정조 17년
沈煥之啓曰判義禁洪良浩除拜後過三日不爲出肅依定式推考警責仍卽牌招察任何如傳曰允
정조 17년
李書九啓曰左承旨申耆今日不爲仕進卽爲牌招何如傳曰與都承旨許遞與未差之代前望單子入之待下批牌招察任
정조 17년
承旨前望單子入之沈煥之徐有秉落點
정조 17년
以香室社稷祈穀大祭受押單子傳于沈煥之曰親押
정조 17년
傳于李書九曰右承旨入侍
정조 17년
傳于南公轍曰廣州府尹入侍
정조 17년
承旨前望單子入之成鼎鎭林道浩落點
정조 17년
承旨前望單子入之徐榮輔落點
정조 17년
吏曹廣州府尹單徐有臣
정조 17년
備忘記廣州府尹徐有臣下直長弓一張長箭一部片箭一部筒兒一箇賜給
정조 17년
摠管前望單子入之都摠管具庠落點
정조 17년
有政吏批判書鄭昌順牌不進參判未差參議尹行任行都承旨沈煥之進啓曰判書鄭昌順牌招不進參判未差小臣獨政未安何以爲之敢稟傳曰只出緊任以尹光普爲副校理黃昇源爲兵曹參判李邦榮爲右尹洪檍爲分內局提調李得臣爲知義禁藝文待敎單徐有聞贈吏判洪鎭輔贈左贊成例兼贈吏參洪重聖贈吏判例兼判決事洪萬協贈吏參例兼以上判義禁洪良浩三代追贈完城君李義行年七十今加嘉義侍從臣前校理李明淵父行副司直金翊休年七十今加嘉善侍從臣前校理金熙朝父同知李仁康年七十今加資憲閫帥前兵使李性默父金山郡守李性淳年七十今加通政侍從臣前承旨李勉兢父前郡守徐命金年七十今加通政侍從臣前承旨徐鼎修父
정조 17년
傳于成鼎鎭曰同副承旨入侍
정조 17년
兵批判書李文源病參判未差參議李濟萬病參知柳匡天入直進左承旨徐榮輔進副司直沈豐之尹尙東趙尙鎭申耆金孝建林道浩
정조 17년
傳于沈煥之曰在外玉堂許遞今日政以在京無故人差出
정조 17년
吏批再政以韓光植爲校理宋翼孝爲副修撰
정조 17년
徐榮輔啓曰待敎徐有聞旣已付職卽爲牌招入直何如傳曰允
정조 17년
以待敎徐有聞牌不進罷職傳旨傳于成鼎鎭曰改差
정조 17년
沈煥之啓曰卽者奉敎洪樂游謂有館規陳疏經出原疏纔已退却矣所當直捧禁推傳旨而此與無端經出有異推考警責仍卽牌招入直何如傳曰允
정조 17년
兵曹口傳政事都摠都事單朴宗柱
정조 17년
李益運啓曰巡將申大坤今日受點而不爲受牌故問其委折則謂以在外門鑰已下之後始爲付標於省記以來在外人書入省記已是不察莫重巡牌之尙今遲滯尤極駭然當該兵曹堂上所當重勘而本院請推之外無他可施之罰何以爲之敢稟傳曰該堂遞差巡將拿處
정조 17년
沈煥之以吏曹言啓曰今此社稷祈穀大祭親享時齋郞前藝文館待敎徐有聞時無職名令該曹口傳付軍職何如傳曰允
정조 17년
李益運以戶曹言啓曰依傳敎故奉朝賀南有容夫人金氏衣資綿紬三疋木綿五疋食物米三石太二石參考前例磨鍊輸送仍令本曹郞官存問而周甲宴需趁七月輸送之意敢啓傳曰知道
정조 17년
南公轍以戶曹言啓曰貢人舊遺在二千石蕩減事命下矣取考各貢文書戊戌餘遺在中二千石分排蕩減實數別單書入之意敢啓傳曰知道
정조 17년
徐榮輔以弘文館言啓曰新除授校理高宅謙時在全羅道昌平地副修撰李龜雲時在慶尙道禮安地經筵入番事緊請竝斯速乘馹上來事下諭傳曰依啓
정조 17년
成鼎鎭以義禁府言啓曰京畿監司徐鼎修啓本內齊陵正朝祭享贊者厚陵出番官卽令該曹指名現告其罪狀令攸司稟處事啓下矣當出番官厚陵參奉李鎭祜指名以來而時在慶尙道安東地云依例發遣府羅將拿來何如傳曰新參奉之都政差除者在半千里外若不飛來何以及期當初差祭時有不審之罪而在前以守令察訪塡差者近來則特命以隣陵出番官差送雖曰吏禮曹推諉不能照管之致所重有在不可無飭禮曹當該堂上從重推考遠陵差祭雖非吏曹所管若察其未入仕則何無一言提問乎吏曹參議尹行任旣有事過後拿處之命添問目勘罪此後遠陵如豐德驪州執事官之臨時未備者該地方曾經文蔭朝官及武臣已經守令人中先爲差塡入齋報營狀聞事定式令獻官及留守牧使知此意擧行事亦令該曹書付齋郞直所此草記勿施可也
정조 17년
李益運以漢城府言啓曰因傳敎故承旨李普觀妻崔氏家自戶曹米紬傳致後自臣府發遣西部官員存問之意敢啓傳曰知道
정조 17년
右尹沈晉賢疏曰伏以展禮眞殿聖慕克伸歷謁廟宮玉體萬康臣民慶忭曷有其極況臣適忝近密獲陪耿光蹈抃之忱尤倍他人仍伏念臣今日之所被恩榮是豈臣夢寐之所曾到哉臣本單寒愚蒙之一儒生耳猥竊科第年又晼晩臣所自量卽不過於祿仕人之見期初不在於達官雖使臣至今潦倒於郞署之間乃分之宜卽理之常獨惟我天地父母憐其孤孑恕其庸愚自在記注特加拂拭逮玷講製偏蒙造化荷殊知於衆凡之中得備數於簪紳之末此非臣有甚才能而然也有甚吹噓而然也特殿下庇覆之成就之實無寸長而不棄尺朽也於是乎臣之毛髮頂踵罔非聖恩內外踐履皆出天造衣緋頂玉居然從下大夫之列隆寄忝叨於保障贈典至及於先故榮感極矣涯分踰矣日夕憂懼只在報答之無效名塗一步更無進就之倖想千萬不自意中夜宣召之命忽及外臣半日奔奏之誠反媒恩賞遽以千不近之寵秩加之萬不似之賤身臣於咫尺黼座承書恩綸手脚交顫惶汗滿體筵退之後惝怳罔措五內失守若無省覺繼以有京兆亞尹特除之命臣旣在闕中逃遁不得黽勉出肅仍歸私次而驚惶悸懍歷屢日而靡已夫臣之通籍僅十二年陞通政以月計纔三歲有餘而匪分之資忽焉又降歷數朝端驟進冥升蓋無如臣者十數年來科目中滾到宰列者亦臣愚一人而已林立才彦孰非臣右而謨恩之加臣忽居先過福之災猶屬臣私玷器之誚得不爲累於朝廷之用人乎滿盈之懼驟濫之愧若寒熱然交戰于中有不可以一時承膺因仍按住而且臣前任廣州府尹解由姑未勘簿揆以公格尤不當蹲冒玆不得不疾聲嗚呼仰瀆崇嚴伏乞聖慈諒人器之不稱察臣言之非飾亟收臣新授資級以重官方以安私分不勝幸甚答曰省疏具悉解由勿拘卿其勿辭行公
정조 17년
癸丑正月初四日巳時上御重熙堂同副承旨入侍時同副承旨南公轍記事官徐有聞記注官承膺祚記事官洪樂游以次進伏訖上命書傳敎曰當今年孺慕萬倍崔東岳兄弟旣特資贈領議政家遣儀賓致祭又命書傳敎曰摠管中老病人及各臣中時帶金吾兼銜人許遞摠管前望單子入之其餘今日政差出又命書傳敎曰政官牌招開政又命書傳敎曰當該承旨許遞前望單子入之待下批牌招察任又命書傳敎曰金判府呈告給由馬澆奠床備給尙不書出云當該承旨爲先推考分付畿營依例擧行又命書榻敎曰當該司謁令攸司科治又命書榻敎曰新除授廣州府尹徐有臣卽爲牌招當日辭朝仍令赴任又命書榻敎曰右副承旨許遞而未差之代前望單子入之待下批牌招察任又命書傳敎曰文淸家致祭有命而聞其祀版在於其孫宜寧官所云過麥秋後道內守令曾經承旨三司中爲獻官臨時下送香祝事分付又命書傳敎曰此時備局有司之任難付生手初則認以吏判而此重臣皆是崇祿竝不擧論於陞資矣追聞吏判則聞是崇政一體加資而此重臣已躋崇祿云仍不擧行殊涉事面行司直徐有隣代給食物又命書傳敎曰贈判書李鎭衡夫故承旨李普觀妻歲饌外米石紬疋優數輸送仍令部官存問草記故賓客趙明鼎夫人年未及於歲饌之年聞其子尙今安過云令該道米肉從厚輸送仍令地方官存問狀聞因此思之其子旣躋下大夫之列而文淸夫人今年爲周甲云尤爲稀貴南文淸家遣承旨南公轍致祭文淸夫人衣資食物令該曹輸送仍令部官存問草記周甲設宴在七月云給樂輸送宴需事分付該院該曹又命書傳敎曰念舊家之意才有下敎而朴諭善家只有朴宗柱一人蔭武何論待承傳準朔極涉苟且今日政出六單付摠郞待守令窠差送以爲官享之地上曰右承旨入侍賤臣承命出傳右承旨金孝建追入進伏孝建曰日前廣州府尹交龜時以前府尹所佩密符傳授之意下諭事命下而臣在該房不善周旋有旨未及成送只以傳敎分付臣則不勝惶恐而雖以該府尹言之不見有旨徑先交龜事極疎忽有關後弊所當重勘而本院請推之外無他可施之罰何以爲之乎上曰事未前聞大關紀律爾則遞差安寶文跡姑舍是竝與踏印文跡而不見而輕先交龜與者受者俱有其罪當該新舊府尹竝罷職此時本州不可一刻曠官行副司直徐有臣除授可也出擧條命退承史以次退出
정조 17년
癸丑正月初四日申時上御誠正閣廣州府尹入侍時右承旨李書九記事官李海淸記注官李宗烈承膺祚廣州府尹徐有臣以次進伏訖上曰廣尹進前可也有臣進奏職姓名上曰此是保障重地體任固不輕而又是數遞之餘園幸且不遠須務盡勤礪以副朝家委寄之意可也予當此歲孺慕一倍以記昔念舊之意有卿等陞擢之典而其爲榮光豈比尋常乎有臣曰臣本以無似前後恩造去益隆摯感祝之忱曷有其極況當此歲聖慕倍切至有逮事諸臣陞資之典如臣無似猥蒙進秩之恩區區感惶實不勝萬萬保障重地敢不殫竭奉公以爲對揚萬一之道乎命退諸臣以次退出
정조 17년
行都承旨沈煥之齋宿左承旨徐榮輔齋宿右承旨李書九齋宿左副承旨李益運齋直右副承旨南公轍齋宿同副承旨成鼎鎭齋直注書李海淸齋宿一員未差假注書鄭文始齋直事變假注書鄭馦仕
정조 17년
李益運啓曰禁衛營將官來言今日本營軍兵日次私習云矣敢啓傳曰知道
정조 17년
李益運啓曰御營廳將官來言今日本廳軍兵日次私習云矣敢啓傳曰知道
정조 17년
李益運啓曰備邊司郞廳來言今日賓廳日次而社稷祈穀大祭齋宿相値不得來會云矣敢啓傳曰知道
정조 17년
徐榮輔啓曰明日大駕詣社稷入齋室後王大妃殿惠慶宮問安何承旨進去乎敢稟傳曰同副承旨進去
정조 17년
傳于南公轍曰右副承旨入侍
정조 17년
傳于徐榮輔曰發遣吏郞諸執事淸齋與否摘奸以來
정조 17년
傳于李益運曰明日出宮門路以協陽門爲之
정조 17년
李益運以御營廳言啓曰今正月初六日社稷擧動時斥侯五處將五員軍二十名伏兵四處將四員軍十六名竝嚴飭定送而依定式晝饒氣夜饋粥之意敢啓傳曰知道
정조 17년
李益運以御營廳言啓曰去夜初更量梨峴近處武藝別監金仁載犯夜被捉於本廳巡邏將卒處而係是掖屬不敢擅便何以爲之敢啓傳曰過齋後各別嚴棍懲勵近來武藝廳犯禁而牌將苦其區處輒皆放縱云更加嚴飭此意亦令訓禁將知之可也
정조 17년
南公轍以漢城府言啓曰今番加資老人抄啓時內侍嘉義崔信恒本府別單中以嘉善誤書矣矇未覺察不勝惶悚而原別單改付標以入之意敢啓傳曰知道
정조 17년
癸丑正月初五日辰時上御重熙堂右副承旨入侍時右副承旨南公轍記事官李海淸記注官承膺祚記事官洪樂游以次進伏訖上命書傳敎曰今番齊陵差祭卽該道所管而與近陵官出入番擧案混捧以致次次做錯且聞當該參議亦非時參議云日前做錯亦由於誤爲知委云拿處傳旨分揀前參議李冕膺當該承旨徐榮輔爲先從重推考公轍曰昨日贈判書李鎭衡夫人家有米石紬疋輸送之命臣於其時適因下詢率爾仰奏矣追聞該曹言送則贈判書夫人今不在世云臣之不審誤對之失惶恐待罪而原傳敎中似當爻周故敢此仰達矣上曰李根事亦有提敎則分明立證至聞於申耆云矣果然爽實爾則勿待罪當該承旨申耆推考可也出擧條命退承史以次退出
정조 17년
行都承旨沈煥之隨駕宿左承旨徐榮輔隨駕宿右承旨李書九隨駕直左副承旨李益運隨駕直右副承旨南公轍隨駕宿同副承旨成鼎鎭隨駕宿假承旨申獻朝守宮直注書李海淸隨駕宿一員未差假注書鄭文始隨駕直事變假注書鄭馦守宮直
정조 17년
大駕詣社稷入大次後內閣政院玉堂藥房口傳問安答曰知道省牲省器罷後內閣政院玉堂藥房口傳問安答曰知道王大妃殿惠慶宮遣承旨朝夕問安答曰知道大祭罷後內閣政院玉堂藥房朝廷二品以上六曹堂上兩司長官口傳問安答曰知道大駕還宮後內閣政院玉堂藥房口傳問安答曰知道
정조 17년
傳于李益運曰侍衛軍兵毛具
정조 17년
李益運啓曰禮貌官來言百官稟旨就次傳曰知道
정조 17년
成鼎鎭啓曰臣王大妃殿惠慶宮問安進去下直之意敢啓傳曰知道
정조 17년
兵曹口傳政事以李格安橚南建中金益彬爲宣傳官
정조 17년
沈煥之啓曰王大妃殿惠慶宮夕問安何承旨進去乎敢稟傳曰右承旨進去
정조 17년
李書九啓曰臣王大妃殿惠慶宮夕問安進去下直之意敢啓傳曰知道
정조 17년
徐榮輔以奎章閣守宮檢校直提學意啓曰夜間閣內諸處無事之意敢啓傳曰知道
정조 17년
初七日行社稷祈穀大祭親行敎是時亞獻官右議政金履素終獻官昌城尉黃仁點進幣爵酒官行吏曹判書鄭昌順奠幣爵酒官吏曹參議尹行任薦俎官戶曹判書沈頤之禮儀使禮曹判書閔鍾顯典祀官奉常正李羽晉壇司令李德升壇上執禮行副司直申耆壇下執禮司僕正鄭東觀第一位執尊副修撰宋翼孝第二位執尊司諫李遇濟第三位執尊校理徐有鍊第四位執尊修撰宋民載第一位大祝吏曹佐郞洪秀晩第二位大祝副司果尹悌東第三位大祝兵曹佐郞宋俊載第四位大祝直講李相璜第一位祝史副司果尹羽烈第二位祝史副司果韓用鐸第三位祝史副司果李羲甲第四位祝史正言安正善第一位齋郞正言林漢浩第二位齋郞持平呂駿永第三位齋郞奉敎洪樂游第四位齋郞副司正徐有聞第一位捧俎官戶曹正郞鄭東敎掌樂主簿趙景鎭儀賓都事李翊永第二位捧俎官副司果金履銈敦寧主簿成鼎柱司僕主簿尹行醇第三位捧俎官副司果尹守翼戶曹正郞宋守淵工曹正郞鄭殷祥第四位捧俎官司僕僉正趙觀鎭平市令權熻尙衣主簿徐有年盥洗位兵曹正郞崔鎭夏禮曹佐郞車信用爵洗位禮曹正郞吳大坤禮曹佐郞金宗爀亞終獻盥洗位典籍孫會慶掌牲令典牲主簿韓在中協律郞掌樂正申光河贊者引儀金東覽崔慶鎭謁者引儀任希澤尹夔欽贊者假引儀李命心祭監監察洪光一李一源
정조 17년
癸丑正月初六日卯時上詣社稷祈穀大祭擧動入侍時行都承沈煥之左承旨徐榮輔右承旨李書九左副承旨李益運右副承旨南公轍同副承旨成鼎鎭記事官李海淸假注書鄭文始記注官承膺祚記事官洪樂游檢校直提學徐有防以次隨駕上具遠遊冠絳紗袍乘輿出協陽門由肅章門入仁政門降輿乘輦出敦化門駕至禁府前路上曰行首宣傳官副行首宣傳官竝汰去與參下宣傳官未差之代令該曹口傳擇差益運曰隨駕禁軍之馬逸入衛內事未前有極爲驚駭常時不能檢飭之兵曹判書不可無警從重推考禁軍別將及當該番將所當重勘而本院請推之外無他可施之罰何以爲之乎上曰兵判推考別將記過當該番將事過後決棍汰去可也出擧條駕詣降輦所降輦乘輿入社稷大門詣壇門外降輿步詣大次少頃詣壇內奉審訖仍詣省牲省器位上曰大祝之背立極爲可駭出入經幄之列者亦如是乎仍命書榻敎曰當該大祝金羲淳令該府拿問重勘省牲省器訖還御齋室命閣臣承史侍衛諸臣宣饌訖行兵曹判書李文源曰今日新除授行首宣傳官李格適有拘忌之事不敢肅命云改差何如上曰依爲之出擧條日暮時至益運跪告環衛軍兵懸燈取稟上曰知道諸臣以次權退
정조 17년
癸丑正月初七日丑時上行祈穀大祭入侍時行都承旨沈煥之左承旨徐榮輔右承旨李書九左副承旨李益運右副承旨南公轍同副承旨成鼎鎭記事官李海淸假注書鄭文始記注官承膺祚記事官洪樂游檢校直提學徐有防以次侍立上具冕服詣壇內就板位行四拜禮詣盥洗位盥洗訖詣國社神位前三上香獻幣瓚爵次詣后土氏國稷行禮如右訖行初獻禮降復位亞獻官右議政金履素終獻官昌城尉黃仁點行亞終獻禮畢上行四拜禮詣望燎位燎訖通禮跪告禮畢詣神門外祗迎訖還御齋室改具遠遊冠絳紗袍乘輿出社稷大門降輿乘輦詣敦化門外命益運出標信解嚴駕入敦化門進善門肅章門降輦乘輿入協陽門命書傳敎曰弘文提學待開門牌招入宣化門還內諸臣以次退出
정조 17년
都承旨未差左承旨徐榮輔坐右承旨李書九坐左副承旨李益運坐直右副承旨南公轍坐同副承旨成鼎鎭坐直注書李海淸仕一員未差假注書鄭文始仕直事變假注書鄭馦仕
정조 17년
徐榮輔啓曰來十一日專經文臣殿講日次矣敢稟傳曰爲之武臣講同日爲之可也
정조 17년
徐榮輔啓曰來十一日輪對日次矣敢稟傳曰爲之初一日二十一日日次來月初一日日次同爲受點事分付
정조 17년
傳于李益運曰大臣諸宰旣以翌日問安來會三明日次對進定於今日
정조 17년
以備局有司堂上沈頤之禁推傳旨傳于李益運曰分揀
정조 17년
徐榮輔啓曰弘文提學李秉鼎牌不進推考傳旨今方捧入而人日製命下之後如是違牌事甚未安更爲牌招何如傳曰允
정조 17년
徐榮輔啓曰弘文提學李秉鼎旣已承牌藝文提學閔鍾顯一體牌招同參考試何如傳曰允
정조 17년
李益運啓曰今日次對兩司當爲進參呈告人員竝卽牌招何如傳曰允
정조 17년
傳于李益運曰大臣備局堂上引見
정조 17년
傳于李益運曰今日經宿問安明日翌日問安兼行
정조 17년
傳于李益運曰右副承旨持此御題與弘文提學偕往泮宮試取以來
정조 17년
吏曹參判前望單子入之沈煥之落點
정조 17년
以金孝建拿處傳旨傳于成鼎鎭曰分揀
정조 17년
以金羲淳囚單子傳于成鼎鎭曰如爵洗盥洗贊者贊引之生疎或卑微之執事自別職是經幄義當規正而其所犯科極涉妄錯專由於昏謬不能事事之致以不應爲公律區別功儀勘放
정조 17년
兵曹口傳政事副司直趙宗鉉
정조 17년
兵曹以徐有大爲舟師大將
정조 17년
傳于徐榮輔曰左承旨入侍
정조 17년
以掌令姜文會持平金復仁牌不進罷職傳旨傳于李益運曰歲首次對豈敢違牌乎此傳旨勿施
정조 17년
傳于成鼎鎭曰科次入侍
정조 17년
成鼎鎭以吏批言啓曰本曹正郞柳憲周呈狀內矣身猝得關格之症呼吸不利氣息昏綴實無旬月內供職之望云身病旣如是則不可强令察任今姑改差何如傳曰允
정조 17년
有政吏批判書鄭昌順牌不進參判沈煥之參議尹行任同副承旨成鼎鎭進啓曰工曹判書今當差出而擬望之人乏少政府西辟竝擬何如傳曰允以徐邁修爲承旨趙宗鉉爲大司憲李祖承爲大司諫金持默爲刑曹判書李聖圭爲工曹判書徐邁修爲同義禁申馥爲司成
정조 17년
兵批判書李文源進參判未差參議李濟萬入直參知未差左副承旨李益運進以徐命全爲僉知南海源爲忠翊將朴泂爲忠壯將南志彧爲訓鍊主簿金翊烈爲部將金時肅爲天摩僉使副護軍李格李潤國金聖和李恒訥內乘沈公燁武兼李敬熙相換同知單沈寬鎭僉知二單金致淇李亨復
정조 17년
李益運啓曰新除授都承旨徐邁修時在全羅道防踏鎭任所斯速乘馹上來事下諭何如傳曰許遞
정조 17년
成鼎鎭以吏曹言啓曰本曹京外褒貶開拆草記批旨內昌寧之民還思舊倅旣登於繡啓與他倅事纔有廟堂行會而道臣適又貶中高山亦然道題之曰謗與繡啓中瑣謗沕合則不可一仍一否詳問道伯草記事命下矣卽接全羅監司鄭民始移文則以爲高山縣監兪漢輔爲治安詳而公廨修補物力拮据之際或有微瑣之事軍錢收逋時或有侵及於疎遠之戚以此略有謗言而其言出於稱怨之類則有不可準信故以謗豈盡信爲目云勿論謗言之是眞是浮道題之曰謗繡啓之瑣謗可知其謗言之喧傳且道臣之題謗豈盡信病不妨務爲目者民則有謗身則有病俱是守令之疵政初無治蹟之可論皆非褒語純是貶題而置諸上考終欠嚴明道臣則前已推考今無可論該縣監兪漢輔罷黜何如傳曰允口傳擇差待下批當日辭朝可也
정조 17년
吏曹口傳政事以尹載級爲高山縣監
정조 17년
李益運以兵曹言啓曰依下敎隨駕駕後禁軍及武藝別監內吹兼內吹扈輦隊近仗軍士等處設粥以饋之意敢啓傳曰知道
정조 17년
李益運以兵曹言啓曰景福宮衛將安義得慶熙宮衛將安挺民俱以身病猝重呈狀乞遞輪番之任不可久曠竝今姑改遞何如傳曰允
정조 17년
李益運以備邊司言啓曰園幸定例釐正堂上漢城判尹金文淳戶曹判書沈頤之差下使之察任何如傳曰允
정조 17년
李益運以壯勇營言啓曰依下敎本營隨駕將校軍兵等處設粥分饋之意敢啓傳曰知道
정조 17년
李益運以訓鍊都監言啓曰依下敎衛內將校軍兵等處饋粥之意敢啓傳曰知道
정조 17년
李益運以訓鍊都監言啓曰本局把摠具載敬身病甚重勢難察任改差何如傳曰允
정조 17년
李益運以禁衛營言啓曰依下敎隨駕本營槍劍軍等處設粥分饋之意敢啓傳曰知道
정조 17년
李益運以御營廳言啓曰依下敎駕前別抄兼內吹等處設粥分饋之意敢啓傳曰知道
정조 17년
成鼎鎭以義禁府言啓曰時囚罪人金羲淳以不應爲公律區別功議勘放事命下矣金羲淳以不應爲公律杖八十收贖而驪陽府院君五寸親云議減一等杖七十以公律收贖放送之意敢啓傳曰知道
정조 17년
成鼎鎭以義禁府言啓曰忠淸水使李潤謙査啓據備邊司粘問目內江華前留守柳戇令該府拿問重勘事允下矣柳戇今方待命拿囚之意敢啓傳曰知道
정조 17년
成鼎鎭以義禁府言啓曰鐵山前府使申載文令該府拿問嚴勘次使之倍道自現就囚事命下矣申載文今方上來待命拿囚之意敢啓傳曰知道
정조 17년
禁府啓目江華前留守柳戇原情云云傳旨內辭緣泛稱遲晩所當請刑是白乎矣年過七十且經侍從勿爲請刑載在大典通編議處何如判付啓七十老守何所求乃以造船稅六百金之用於公歸於私一款致有此對吏自明之擧卽此辜負大矣然年限且過法典證券云有重記合有參恕之道而襲謬之罪不可不嚴勘今日內考律區別功議勘放後草記爲良如敎
정조 17년
義禁府啓目宣川前府使李義弼原情云云傳旨問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允
정조 17년
義禁府啓目巡將申大坤原情云云傳旨問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允
정조 17년
義禁府啓目价川前郡守李顯昱鐵山前府使申載文三和府使李普漢安州前牧使朴宗甲三登縣令申光直等原情云云傳旨問目內辭緣泛稱遲晩所當請刑是白乎矣曾經侍從都摠經歷都事勿爲請刑載在大典通編竝議處申光直段刑推得情何如判付啓凡事不當膠守格式況旀爲小民考察守宰能否乎今番諸道繡衣使之潛往潛來出於闊狹弛張之意也以其未及出道竝不如例回啓而三南則使之贖愆關西則兩繡啓相同之類兺差代是如乎觀此諸供或多發明之端可謂罪上添罪一竝嚴飭道伯詳査狀聞而狀辭如有差誤則御史處當緘問更査以此分付該道爲旀申光直段以引滿之題自云訟罪之不暇則比之他倅之粧撰不啻白直光直遞職足矣勿罷放送爲旀其餘諸囚仍囚以待處分爲旀至於朴宗甲段報效新反房嬖冊客差鄕等不屑之目有一於此玷辱渠家聲已不些況以渠有此犯尙以何心泛稱矇贖乎加倍之律不施於渠而何宗甲各間嚴囚爲良如敎
정조 17년
以平安監司李秉模狀啓碧潼郡守徐有鳳限麥秋仍任令廟堂稟處事傳于李益運曰旣有待其民勢之晏然然後狀請下送之別諭則何必麥秋云乎雖至來年麥秋碧邑之民不饑不寒之前渠何敢上來卿豈請下送則今此請仍大是外題此等事何如是添一酬應乎以今日申載文之供李顯昱之招觀之萬目十手之事乃敢爲此發明之計或諉之於前倅或諉之於報營纔有行査之命卿其着意嚴査以聞俾無更査之弊本道無道伯久矣卿則益加淬勵俾西人知朝廷之尊事回諭
정조 17년
成鼎鎭啓曰今此親臨祈穀大祭時祭監監察洪光一以爲內井之水如或乾涸則預修外井以備汲用者自是西部修井官之責也今番親祭時內井旣已乾涸而外井不卽修治以致汲用之無路臨時罔措及其擇井汲水之時修井官之不爲審視下隷亦不待令其不念所重全事怠慢者莫此爲甚當該部官不可無警責之道云臺監呈課旣如此揆以事體極涉未安請西部修井官捧現告拿問重勘答曰不允修井官事此非部官之罪爲提擧者若能常常申飭則豈有臨時苟且之弊乎況前期一日進去則所察飭者果何事該署提調徐有隣爲先遞差當該郞官等新入者外拿問重勘當該典祀官亦爲拿處該署行首守僕令該曹嚴杖懲勵爾等職在臺閣則豈可徒謄呈課惟從監察之云坐云立乎縱不敢直斥明水不察之官竝與提擧典祀官而不論如許臺體今始初見爾等從重推考當該臺監亦爲推考近日臺監惟於無勢之人呈課爲塞責之計新入者亦效之文蔭武監察中仕日最久人亦爲拿問處之
정조 17년
司諫李遇濟掌令李日運持平呂駿永獻納崔重圭校理徐有鍊副校理李東稷正言林漢浩安廷善修撰宋民載副修撰鄭尙愚啓曰請黜置罪人鄭致達妻亟令王府夬正典刑請物故罪人德相亟施孥籍之典請逆賊尙喆追施孥戮之典一行刀割措辭見上答曰不允五字刀割司諫李遇濟掌令李日運持平呂駿永獻納崔重圭正言林漢浩安廷善啓曰請物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律荐蕀罪人時偉設鞫得情夬正王法請遲晩罪人宇鎭捧根脚夬正王法請柳星漢設鞫嚴問期於得情夬正邦刑請承款後物故罪人九宗亟施孥籍之典措辭見上答曰不允掌令李日運持平呂駿永啓曰請爲奴罪人河翼龍亟令王府設鞫得情夬正王法請亟寢秋曹罪人柳師文放釋之命仍令王府設鞫嚴問期於得情夬正王法措辭見上答曰不允司諫李遇濟獻納崔重圭正言林漢浩安廷善啓曰請爲奴罪人河翼龍亟令王府設鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典請亟寢秋曹罪人柳師文放釋之命仍令王府設鞫嚴問夬正典刑措辭見上答曰不允
정조 17년
奉敎洪樂游疏曰伏以臣伯父臣良浩方帶春秋館知春秋矣臣所兼記事官之任自在應遞之科玆敢援例陳章伏乞聖明特許遞改以存公格以安私分千萬幸甚省疏具悉疏辭下該曹稟處
정조 17년
癸丑正月初七日辰時上御熙政堂大臣備局堂上引見入侍時左副承旨李益運假注書鄭文始事變假注書鄭馦記注官金良倜記事官洪樂游右議政金履素行司直徐有隣行吏曹判書鄭昌順行兵曹判書李文源漢城判尹金文淳左參贊李𡊠戶曹判書沈頤之刑曹判書趙宗鉉行副司直徐有防禮曹判書閔鍾顯行副司直朴祐源訓鍊都正趙心泰行副司直徐有大李邦一李漢豐禮曹參判李在學校理徐有鍊以次進伏訖履素曰親行祈穀違宵將事聖體若何上曰一樣矣履素曰王大妃殿氣侯若何上曰一樣矣履素曰惠慶宮氣候若何上曰一樣矣履素曰歲色旣新尺衣漸長元子宮氣候何如上曰好在矣履素曰臣與禮堂有所仰達者登筵禮堂外亦有來待閤外者矣上曰何事來待禮堂亦爲入侍良倜承命出傳與禮曹參議尹行元偕入進伏履素曰今年卽先大王甲戌以後百歲也月正元日親行展禮聖孝克伸孺慕益切至有逮事諸臣加資之命臣等欽仰攢賀之不暇而王大妃殿寶齡明年則洽滿五十又當今年臣民慶忭曷有其極而加上徽號縟儀稱慶之擧不容少緩敢此仰達矣上曰此豈待卿等之請而爲之乎第徽號節次勢當次第擧行以先大王謙受之盛德有難輕議而慈殿心懷亦當如何耶鍾顯等曰聖敎雖如此而擧國同情出自秉彝至於愚迷賤類亦皆攢祝而顒俟矣上曰再明年乃是慈殿望六之歲慈宮周甲之時慶事之大無過於此今方屈指而待尤切喜懼之心今年明年連爲仰請亦近屑越以慈殿撝謙之德實難如是煩瀆故予亦姑俟矣日前眞殿第二室祭文除夕日始爲構思字句之間感舊之懷寫得甚難而慈殿之心亦以感舊爲重故今番酌獻禮後至有推恩於群下而推而上之之擧不得擧論矣上曰吏判發論進箋云然否近來未聞此等美事而卿等乃有此擧可謂與有榮焉昌順曰臣等加資旣異於賞典特以先朝逮事之臣過蒙陞資食物之恩伏想我聖上孺慕之懷冞切而臣等耿耿之忱尤倍榮感矣上曰何日進箋有隣曰明日進箋因爲識喜之擧矣上曰次對爲之履素曰此江原監司尹師國開城留守江華留鄭好仁兼察守禦使李邦一南兵使許任前北兵使尹得逵黃海兵使吳載徽慶尙左兵使許侙京畿水使許𣷯永宗僉使李邦城春操取稟狀啓也以爲今春水陸操及巡操巡歷巡點聚點何以爲之事請令廟堂稟旨分付勸別武都試依例設行爲辭矣三南賑事方張此時行操非所可論京畿關東則穡事亦未免失稔方農窮民之褁糧遠赴之弊在所當念今春水陸操巡歷巡點官鎭門聚點竝令停止關東之勸別武都試與軍兵操練者異許令依前設行至於海西北道則昨年年事旣已稍登詰戎之政不可許久停廢習操巡操巡歷巡點及不行操南關官鎭門聚點使之依例擧行何如上曰依爲之海西北關待秋直爲設行春操則停止官門聚點嚴飭俾有實效可也出擧條履素曰均廳所管大小船稅之當頉未頉者及鹽盆漁箭白徵之弊往復該廳卽爲釐改事因傳敎行會矣卽見慶尙監司鄭大容狀啓則以爲均役之後漁船鹽田之補破築新絶無僅有而虛名之冒錄已頉之還實雜乎其間鹽盆船隻等流來雜頉冗煩名色往復該堂後一竝刪去只就實數一邊改案一邊定稅計料今年風破之船隨其月日早晩分數出稅而至於人與船俱亡之類不可一例責稅此亦通同免徵恐合便宜竝請令廟堂稟旨分付矣蓋此釐正之敎寔出於爲海民蘇瘼之盛意如是査正之後若或復有當頉未頉白地徵稅之弊則其不善擧行之責當在道臣細加査櫛往復該廳後一一改案俾有實效之意分付何如上曰依爲之出擧條履素曰兩司之法駕前導事體至爲嚴重還宮時固當入闕祗迎而昨日還宮時兩司長官皆於闕門外落後執法之地有此違法之事者不可無警飭之道大司憲閔台爀大司諫尹㬦竝罷職何如上曰下義禁府推考可也出擧條履素曰向日筵席已承可合陞擢人預爲留意之下敎矣陞擢當先從銓曹久次爲之而行副司直徐邁修黃海監司李敬一俱以曾經吏議人地踐歷允合陞秩竝亞卿陞擢何如上曰依爲之出擧條履素曰正卿陞擢固當愼重臣何敢備例陳達而至於戶曹參判金持默地處履歷合有別般擢用之擧正卿陞擢何如上曰依爲之出擧條履素曰刑曹判書趙宗鉉工曹判書魚錫定近以實𧏮勢難行公云合有變通之道故敢此仰達矣上曰許遞可也出擧條履素曰句管堂上見方多窠而久未差下矣備局堂上李𡊠海西句管鄭昌順嶺南句管鄭民始關西句管徐有防京畿句管朴祐源李秉鼎堤堰堂上竝差下戶曹判書沈頤之有司堂上亦爲還差使之察任何如上曰依爲之出擧條命益運書榻敎曰內乘沈公燁相換又命書榻敎曰前判書趙宗鉉備堂還差仍令該曹口傳付軍職又命書榻敎曰政官牌招開政又命書榻敎曰吏曹參判前望單子入之又命書榻敎曰近日次對不爲入參開城留守李家煥從重推考此後申飭履素曰昨日祗迎班諸宰多有未及參之人合有警責之道矣上曰今番則分揀此後申飭似好矣上曰湖南守令之與新伯嫌避人畢賑前切勿狀罷事自廟堂三懸鈴行會可也益運曰到界時罷狀上來者何以爲之乎上曰還下送益運曰同義禁白師謹旣入闕中不爲肅謝直爲出去事甚未安推考何如上曰依爲之出擧條有隣曰向因筵稟定奪以民國俱利京外兩便之意兩南貿米條嶺南常賑太分排外受於貢人發關分付矣貢人輩間或有徒手上來者聞其委折則道臣則以共濟之義卽爲發關使之出給而該邑守令不卽出給無難頉報云本廳卽上司也雖在自本廳行會之關外邑擧行固不宜若是慢忽況筵稟知委事體何如而幺麽守令乃敢抗衡如許乎雖以穀物言之均賑廳貿置分留之米太爲外邑之所防塞自本廳不得取用者已不成說而其所稱托外假還賑之名而夷考其實非虛留則欲掩麤劣之致事之駭然莫此爲甚自本廳已爲嚴題下送而此後若有如前防塞不卽出給之事當該守令令本道指名現告拿問勘處不飭之道臣亦爲另加論責之意出擧條關飭俾無犯科抵罪之弊何如上曰依爲之出擧條昌順曰一品之筵席辭職雖有其例而臣向叨西銓冒陳衷懇旣蒙曲諒之恩而又忝東銓豈敢爲每每筵懇之計乎然以臣精力有難施策俟間欲以文字仰陳而今日政命亦難承膺矣上曰卿旣是七十之年何可每政責赴而銓任亦不可輕遞姑不得體諒矣仍命大臣備堂先退益運曰筵席事體何等敬謹而禮曹參議尹行元入侍之時上殿直拜將退之際越次起立校理徐有鍊亦爲徑先起座竝推考何如上曰禮曹參議禁推玉堂推考可也出擧條命益運書公事判付訖命退承史以次退出
정조 17년
癸丑正月初七日未時上御誠正閣人日製科次入侍時右承旨李書九左副承旨李益運假注書鄭文始記注官金良倜記事官洪樂游藝文提學閔鍾顯弘文提學李秉鼎校理徐有鍊兵曹佐郞崔時淳以次進伏訖上命秉鼎等考券訖命益運書傳敎曰人日製居首賦三上生員金處巖直赴會試之次三下進士尹東壽給一分應製居首賦三上進士申鳳朝紙三卷筆二枝墨二笏三下生員金處巖紙一卷筆二枝墨一笏草三下生員安綮紙一卷賜給仍命退諸臣以次退出
정조 17년
都承旨未差左承旨徐榮輔病右承旨李書九坐直左副承旨李益運坐直右副承旨未差同副承旨未差注書李海淸仕直一員未差假注書鄭文始仕事變假注書鄭馦仕
정조 17년
李益運啓曰卽者中樞府錄事來言判府事蔡濟恭今方水原地出去云係是大臣去就敢啓傳曰知道
정조 17년
備忘記三涉營將鄭聖翰下直長弓一張長箭一部片箭一部筒兒一箇賜給
정조 17년
傳于李益運曰右副承旨入侍
정조 17년
兵曹口傳政事守宮大將李𡊠落點
정조 17년
傳于李書九曰右副承旨遞差同副承旨許遞
정조 17년
以監察李一源拿處傳旨傳于李書九曰旣示飭意後勿如是之意嚴飭此傳旨姑爲勿施
정조 17년
兵曹口傳政事副司直單魚錫定
정조 17년
傳于李書九曰發遣吏郞諸執事淸齋與否摘奸以來
정조 17년
李書九啓曰淸齋摘奸法意何如則奉命該郞所當隨處親審逐名面看而今日摘奸時吏曹佐郞玄重祚立馬各司門外不問齋官有無只使下隷替捧擧案者已極疎忽而至於軍資監奉常寺義盈庫三處則初不躬往以該曹例捧之擧案私自彌縫現發於備邊郞摘奸之中事未前有萬萬驚駭所當重勘而本院請推之外無他可施之罰何以爲之敢稟傳曰待朝開坐拿問捧供事分付該府可也
정조 17년
兵曹口傳政事副司直單南公轍
정조 17년
李書九以吏曹言啓曰高山縣監當日辭朝事命下矣新除授高山縣監尹載伋時在原州地不得辭朝云今姑改差何如傳曰允口傳差出可也
정조 17년
吏曹口傳政事以宋啓來爲高山縣監
정조 17년
李益運以備邊司言啓曰本司武郞廳趙惠鎭閔喆李成德奔走勤仕已滿十五朔依例六品遷轉事捧承傳施行何如傳曰允
정조 17년
李益運以兵曹言啓曰去冬三朔能麽兒考講時都摠府經歷李熙燮都事金志和訓鍊院判官安㢞主簿金宗珣武臣兼宣傳官鄭鳳祥南弼壽李周百部將徐益修守門將洪相玉李柱通禮院引儀金理一等一次不通中樞府經歷金鎭九訓鍊院判官李喜大主簿李景佐武臣兼宣傳官鄭惟轍李宜秀李宅懋金尙裕李仁萬朴明勳高景洙等二次不通竝依定式從重推考何如傳曰允
정조 17년
李益運以御營廳言啓曰武藝別監金仁載犯夜被捉草記批旨過齋後各別嚴棍懲勵近來武藝廳犯禁而牌將苦其區處輒皆故縱云更加嚴飭此意亦令訓禁將知之可也事命下矣依判付武藝別監金仁載各別嚴棍十五度懲勵之意敢啓傳曰知道
정조 17년
李益運以義禁府言啓曰時囚罪人柳戇原情公事判付內七十老守何所求乃以造船稅六百金之用於公歸於私一款致有此對吏自明之擧卽此辜負大矣然年限已過法典證券云有重記合有參恕之端而襲謬之罪不可不嚴勘考律區別功義勘放罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣柳戇杖一百收贖告身盡行追奪而其五代祖允昌宣武原從功臣云功減一等杖九十收贖奪告身三等放送何如傳曰允
정조 17년
李益運以義禁府言啓曰時囚以草記議處事命下矣李義弼邊情至重啓體截嚴而身居海防之任漂民去來之疎漏初不論列已涉慢忽而糴政之不察至登繡啓生民之受困推此可知尤極駭痛申大坤巡將旣已啓下則固當一時不離而擅自出他以致受點後改付標之境事極駭然竝以此照律何如傳曰允功議區別今日內草記勘放可也
정조 17년
李益運以義禁府言啓曰時囚罪人李義弼申大坤功議區別今日內草記勘放可也事命下矣李義弼本府議啓內邊情至重啓體截嚴而身居海防之任漂民去來之疎漏初不論列已涉慢忽而糶政之不察至登繡啓生民之受困推此可知尤極痛駭罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代金贖矣李義弼杖一百收贖告身盡行追奪而其十二代祖溥敵愾功臣永安尉異姓四寸親云功議各減一等杖八十收贖奪告身三等放送申大坤本府議啓巡將旣以啓下則固當一時不離而擅自出他以致受點後改付標之境事極駭然罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣申大坤杖八十收贖奪告身三等而其六代祖景禛靖社原從功臣云減一等杖七十收贖奪告身二等放送何如傳曰允
정조 17년
吏曹啓目粘連啓下是白有亦觀此藝文館奉敎洪樂游上疏則以爲臣伯父臣良浩方帶知春秋矣臣所兼記事官之任自在應遞之科特許遞改亦爲白臥乎所翰林春秋例不得減下知春秋洪良浩似當許遞是白乎矣重臣兼帶遞仍當否臣曹不敢擅便上裁何如判付啓依回啓施行爲良如敎
정조 17년
掌令李日運持平呂駿永啓曰臣等言議知識本不合於淸朝耳目之任次對有命召牌儼臨蒼黃詣臺賓筵已退登對無路義分都虧臣等之罪已萬萬悚蹙及至修井官論啓之際祀典事體何等敬重而臺體生疎蒙未覺察草草論勘只謄祭監呈課之言全沒臺閣言事之風責敎裁嚴重推繼降臣等驚惶震澟不知措躬之所罪著溺職無面可顯昨緣日暮今始引避所失尤大以此情踪其何敢一刻冒沒於臺次乎請命遞斥臣等之職答曰勿辭亦勿退待
정조 17년
掌令李日運持平呂駿永校理徐有鍊副校理李東稷正言林漢浩安廷善修撰宋民載金羲淳副修撰鄭尙愚啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之合又閱幾年而轉而爲伏閤之爭當日處分廼至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先大王之德也欲本先大王之心也此則有大不然者先大王之於渠止慈至愛之德如傷若保之恩是固大聖人之之倫之至耳渠若有一半分人心則固當謙恭謹畏奉承聖意而獨奈狼性難駲虺毒潛肆謀逼先大王之儲嗣幾危先大王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之臣魁而王法不行又爲煽亂之窩窟而近畿尙置思之及此每不覺懍然今於千萬夢想之外擅離黜置之所恣到近京之地人心驚懼莫不戰掉嗚呼臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天祐宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後半行刀割擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性則媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬師之謀父子綢繆同惡相濟殆有甚於世蕃之於嵩賊堅之於積一行刀割姻付賊復陰助聲勢不軌之跡已綻懷二之謀難掩賊復之輸款卽尙喆之結案揆以邦焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典十五行刀割答曰不允五字刀割
정조 17년
掌令李日運啓曰爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請爲奴罪人河翼龍亟令王府設鞫得情夬正王法噫嘻痛矣柳師文之罪可勝誅哉渠以極逆之父惟當畏死縮首恭竢當律之不暇而乃敢偃息城閪延攬人客不少畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有目皆聞而至登諫長之疏論致有法曹之捉囚則此其星漢父子凶肚相傳逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天綱太恢遽下疎放之敎國法之墮壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情快正王法答曰不允
정조 17년
正言林漢浩安廷善啓曰罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀古今島爲奴罪人克泰更令王府設鞫得情夬正王法逆賊尙魯卽是千萬古所未有之劇逆而孥戮之典旣施旋寢噫此賊之未伏王章徑自殞斃已極神人之憤假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延人客此已萬萬痛惡而詬天罵日凶言悖說罔有紀極梟音益肆狼毒愈狼之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先師文不但顚倒爲敎此賊之指斥乘輿公肆詬罵又出於星漢未伏法之前則其父子同恧讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疎釋者然國體之隳壞已無可言輿情之轉激去而益甚請亟寢秋曹罪人柳師文放釋之命仍令王府設鞫嚴問夬正典刑答曰不允
정조 17년
領中樞府事洪樂性箚曰伏以親祼社壇祈年孔夙寒宵將事玉體萬康臣民歡祝曷有其極臣添病委頓不得趨參於陪扈之列闕禮虧分惶隕冞切卽伏見府啓批旨伏不勝驚惶悚蹙之至伏念祀享時修井所重何如而況當祈穀親享聖念憧憧一事一物罔不盡誠在下奉揚駿奔之道固當殫心竭蹶靡不用極而如臣癃廢昏聵者忝叨本署都提調之任兼管太常職掌祀典而一味尸素全不察飭至於內井之乾涸未能覺察不得預修外井致有臨時苟且之弊此莫非臣不能董率郞僚虔誠奉公之致也論其溺職之罪臣實爲首自顧慙惶無地容措而今此處分只及於提調郞官而臣獨忝在大官之故倖逭郵罰私心悚恧固無可言而在朝家綜核之政豈宜曲垂涵貸不加譴勘哉伏乞聖明亟降威罰鐫削臣職仍治臣罪以肅朝綱焉取進止答曰省箚具悉卿懇提擧進去而察飭郞官在直而審視至於卿異於是豈可爲嫌大抵祀典至重牲品則親省明水也豆籩之屬也亞終獻官分掌句檢自開元禮己然亦載於五禮儀而近來百執事懈弛雖位高之大臣亦未免從俗若使明水之監視如禮則豈有內井通用外井之弊乎昨於臺批略示慨然之意者此也由前由後卿無可引之端安心勿辭仍傳曰此批答遣史官傳諭
정조 17년
右議政金履素箚曰伏以以歲之初有事眞殿聖慕克伸仍又祗謁廟宮親祝祀壇淸蹕穩旋玉候冞康臣民歡忭大小同情仍伏念臣之冒據相職居然經歲昏憒儱侗無往非罪尋常恧蹙若無所容而卽伏見昨日臺啓之批以社稷修井事有該署提調遞差典祀官拿處之命臣於此實不勝萬萬惶愧之至夫有國大事莫重於祀典伏況我聖上以宵旰爲民之盛念冒寒將事於壇壝則凡厥有司之臣固當奔走恪謹以效微誠而臣旣忝大官之列又差薦獻之任乃於監取明水之際不善周旋致有臺監之呈課至發啓苟論罪犯臣實爲首而獨以爵秩之高見漏勘罪之際至於提調特遞上煩聖敎而臣又倖逭焉惶隕之極靡所容措玆不得不冒死自引以請應被之罪伏乞聖明亟命勘臣不職之罪以重典禮以安私分不勝幸甚取進止答曰省箚具悉卿懇亞獻官之監視明水五禮儀所載予於嗣服以前亦不敢放忽近來取便日甚此之閣而不爲久矣昨今臺啓相箚之批有所槪及者豈特指卿一人乎卿須安心隨事董率以效對揚之方仍傳曰此批答遣史官傳諭
정조 17년
李書九啓曰卽者議政府錄事來言右議政金履素以爲事係莫重罪著不審短箚請勘未蒙譴何轉益悚懍不敢以溫批之慰藉有所自恕走伏金吾門外恭竢鈇鉞之誅云仍納命召何以爲之敢稟傳曰勿待命事遣史官傳諭仍傳命召
정조 17년
李益運啓曰卽者義禁府都事來言右議政金履素今方待命於金吾門外云係是大臣去就敢啓傳曰知道
정조 17년
癸丑正月初八日辰時上御重熙堂右副承旨入侍時右副承旨南公轍記事官李海淸記注官金良倜承膺祚以次進伏訖上命讀公事仍書判付訖命退承史以次退出
정조 17년
行都承旨徐邁修坐左承旨徐榮輔坐右承旨申獻朝坐左副承旨金孝建坐右副承旨李書九坐直同副承旨李益運坐直注書李海淸病一員未差假注書李弘達仕直鄭文始仕事變假注書鄭馦仕
정조 17년
藥房提調申應顯右承旨李書九啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
李書九啓曰大司憲閔台爀大司諫尹㬦禁推事命下矣依定式遞差傳旨捧入之意敢啓傳曰知道
정조 17년
金孝建啓曰大司憲趙宗鉉掌令李日運姜文會持平金復仁呂駿永呈辭執義未差監察茶時之意敢啓傳曰知道
정조 17년
李書九啓曰今十三日顯隆園親祭祭文當爲製進藝文提學閔鍾顯待開門牌招何如傳曰允
정조 17년
李益運啓曰來十一日專經文臣殿講爲之事命下矣處所以何處爲之乎敢稟傳曰園行後更稟
정조 17년
金孝建啓曰工曹判書李聖圭除拜後過三日不爲出肅依定式推考警責仍卽牌招察任何如傳曰許遞刑判以領軍進亦爲許遞前判書趙宗鉉仍任大司憲前望單子入之
정조 17년
李書九啓曰吏曹郞廳來言承旨有闕政事取稟傳曰前都承旨仍任其餘今日政差出待下批牌招察任
정조 17년
傳于金孝建曰禮兵房承旨入侍
정조 17년
傳于金孝建曰來待諸臣入侍
정조 17년
徐榮輔啓曰行都承旨徐邁修時在全羅道防踏鎭任所斯速乘馹上來事下諭何如傳曰允
정조 17년
內醫院提調前望單子入之金文淳落點
정조 17년
李書九啓曰壯勇營兵房金持默時無職名令該曹口傳付軍職何如傳曰允
정조 17년
兵曹口傳政事行副司直段金持默
정조 17년
傳于李益運曰水原儒武試取依昨年例爲之日字及規矩亦依昨年例爲之事令畿伯他方官知悉
정조 17년
李益運啓曰待敎徐有聞旣已付職卽爲牌招入直何如傳曰允
정조 17년
注書李海淸病代以李弘達爲假注書
정조 17년
傳于李書九曰黃澗縣監之代各別擇差待下批當日辭朝
정조 17년
李書九以兵曹言啓曰今月初六日社稷擧動入侍時左副承旨李益運所啓隨駕禁軍之逸入衛內事未前有極爲驚駭常時不能檢飭之兵曹判書不可無警從重推考禁軍別將及當該番將所當重勘而本院請推之外無他可施之罰何以爲之乎上曰兵判推考別將記過番將事過後決棍汰去可也事命下矣依傳敎當該番將南有寬決棍十度後汰去之意敢啓傳曰知道李書九以兵曹言啓曰新除授碧團僉使李東熳素抱風痰之症近益添劇臂脚不仁轉側須人以此病狀萬無自力赴任之望呈狀乞遞實病旣如此則勢難强赴罷黜何如傳曰允
정조 17년
有政吏批判書鄭昌順牌招不進參判未差參議尹行任進右副承旨李書九進啓曰判書鄭昌順牌招不進參判未差小臣獨政未安何以爲之敢稟傳曰參判未差之說極爲不審爾則遞差大司諫前望單子入之待下批牌招察任本曹參議前望單子入之待下批與參判牌招開政
정조 17년
吏曹參議前望單子入之李冕膺落點
정조 17년
吏批判書鄭昌順牌招不進參判沈煥之進參議李冕膺式暇右副承旨李書九進啓曰判書鄭昌順牌招不進參議李冕膺式暇小臣獨未安何以爲之敢稟傳曰仍爲之
정조 17년
以申獻朝金孝建爲承旨尹羽烈爲副校理鄭民始爲左參贊徐有隣爲工曹判書李敬一爲戶曹參判洪良浩爲分內局提調李運行爲吏曹正郞金翊休爲同義禁柳誼爲兵曹參判李度文爲尙衣別提鄭履祥爲黃澗縣監刑曹判書趙宗鉉都承旨徐邁修已上仍任事承傳贈吏參李時德贈吏判例兼贈吏議李道善贈吏參例兼已上知義禁李得臣兩代追贈藝文館待敎單徐有聞左參贊單鄭民始右參贊單李𡊠
정조 17년
兵批判書李文源進參判柳誼病參議李濟萬進參知鄭致淳病同副承旨李益運進以李在學爲副摠管元宅鎭爲兼司僕將張景游慶熙將韓師鎭爲武兼李泓爲碧團僉使副司直李聖圭李祖承成鼎鎭尹光晉高宅謙副司果李龜雲以上竝單付
정조 17년
傳于李書九曰兵曹堂上中有實病人許遞今日政差出
정조 17년
再政以鄭致淳爲兵曹參知
정조 17년
傳于李書九曰黃海監司今日政差出
정조 17년
兵曹口傳政事以李堯憲爲假內乘
정조 17년
以禁衛營習陣單子傳于李書九曰園幸隔日習陣置之可也
정조 17년
以李德升洪載淵囚單子傳于金孝建曰分揀放送
정조 17년
以李羽晉囚單子傳于徐榮輔曰分揀放送
정조 17년
李益運以禮曹言啓曰凡受香之行若値動駕之時則獻官以下有開陣出去之例矣今此行幸出宮後敦化門前當有留都陣而今正月十二日十三日十四日各陵園墓來六朔朔望焚香受香及十四日宗廟景慕宮望祭受香進去時開陣出去之意預爲知委何如傳曰允
정조 17년
徐榮輔以兵曹言啓曰闕內入直訓鍊都監局別將把摠哨官及內三廳守門將禁衛營把摠哨官等番單子每中日入啓受點矣今此園所幸行時依定式今正月十四日番單子初十日預爲書入受點趁期替直分所單子待受點卽爲書入十七日番單子回鑾翌日卽爲書入巡將監軍今十一日入啓單子預爲排日受點逐日受牌大省記及別省記自今十二日十五日至十一日預爲書入京中軍號亦自十二日十五日至十一日預爲啓下留置政院逐日頒布隨駕所軍號自隨駕所啓下頒布之意敢啓傳曰知道
정조 17년
金孝建以兵曹言啓曰今正月十二日顯隆園幸行時各差備驛馬分把別單書入之意敢啓傳曰知道
정조 17년
金孝建以兵曹言啓曰留都營狀啓例爲付撥而或有時急之事則京畿驛馬待令事曾有定式矣今亦依此擧行何如傳曰允